30.12.2022 г.
BG
Официален вестник на Европейския съюз
C 498/25
7. признава, че посредством привличане на съответните местни и регионални заинтересовани страни, включително предприятия, университети и научноизследователски центрове, организации на гражданското общество и граждани, градовете и регионите допринасят за повишаване на осведомеността и по-доброто приемане от страна на обществото на действията в областта на климата на местно, регионално, национално и световно равнище, а също така позволяват и насърчават доброто качество на живот за всички в рамките на възможностите на планетата; 8. припомня, че програмата в областта на климата беше един от основните въпроси, повдигнати от гражданските панели и пленарното заседание на Конференцията за бъдещето на Европа, което доведе до 49 предложения, допълнени от подробни мерки.
Гражданите на ЕС призовават за ускорен екологичен преход и изтъкват необходимостта от съсредоточаване върху образованието, по-добрата комуникация и социалната справедливост (1); 9. припомня, че изменението на климата има ясно изразено измерение, свързано с пола, тъй като в световен мащаб жените са по-силно засегнати от последиците от изменението на климата; затова участието на жените лидери в преговорите по въпросите на климата е от първостепенно значение за ефективните действия в областта на климата и поднационалната дипломация по въпросите на климата може да спомогне за преодоляване на този дефицит, когато пропорционално повече жени бъдат ангажирани в местната политика; 10. подчертава, че в градовете живеят голям брой млади хора, които са в челните редици на действията в областта на климата, сформирайки нови движения и инициативи, като например младежката стачка за климата, което оказва нов вид натиск върху местните, регионалните и централните органи на управление.
Чрез сътрудничество с младежките организации градовете предоставят на младите хора подходящи инструменти, платформи и убежища, за да изразяват мнението си чрез събирания на обществени места или участие в заседанията на местните съвети.
В крайна сметка градовете и регионите активно създават бъдещи лидери, готови да търсят решения на местните проблеми и да представляват своята общност; 11. посочва, че включването на местните и регионалните власти в идентифицирането на възможностите и рисковете от планираните дейности в областта на климата за заетостта, приходите и икономическата дейност на различните полове, възрастови групи, професионални групи и стопански сфери е от особено значение; 12. счита, че като се има предвид близостта им до гражданите, градовете и регионите са инструменти за постигане на общностно овластяване, самоопределение и добро управление: поднационалната дипломация създава пряка връзка между гражданите и глобалните въпроси, преодолявайки демократичния дефицит на традиционното многостранно разработване на политики, където гражданите не участват във вземането на решения; 13. счита, че поднационалната дипломация по въпросите на климата може да допринесе за преодоляване на специфичните предизвикателства, пред които е изправена междудържавната дипломация, като например честите ситуации на безизходица и разделенията Север-Юг; 14. насочва вниманието към международни алианси на региони и общини за действия в областта на климата, като например Under2 Coalition, които играят важна роля на поднационално равнище за международната политика в областта на климата и поради тази причина трябва да бъдат включени в по-голяма степен в преговорите на ООН; призовава Комисията да включи тези алианси в своята дипломация по въпросите на климата; 15. посочва няколко равнища, на които поднационалните участници постигат напредък по отношение на международната програма и програмата на ЕС в областта на климата: а) приемане на прогресивни политики в областта на климата в рамките на своите юрисдикции със същевременно привличане на местните заинтересовани страни и представители на различни групи, за да се стимулира изпълнението; б) ангажиране на други поднационални участници в хоризонталната дипломация с цел поемане на ангажимент за амбициозни цели в областта на климата, с което да се създадат по-големи и по-силни общности от амбициозни по отношение на климата територии; в) посредством вертикална дипломация, оказване на влияние върху националните политики в областта на околната среда и климата и осигуряване на силен глас в дебата за климата и държавните преговори; ограничаване на потенциалните щети в случай на неблагоприятни национални политики;
(1)
В предложение 3 /мярка 11 се призовава за засилване на лидерската позиция на ЕС и поемане на по-голяма роля и отговорност за насърчаването на амбициозни действия в областта на климата, справедлив преход и подкрепа за справяне със загубите и щетите в международната рамка.